APSTIPRINĀTS

Ar Tieslietu padomes

2020. gada 8. decembra lēmumu Nr.73

Saskaņā ar likuma „Par tiesu varu”

51. panta trešo daļu

**Rajona (pilsētas) tiesas un apgabaltiesas tiesneša amata kandidātu konkursa nolikums**

**I.Vispārīgie jautājumi**

1. Nolikums nosaka starp tiesnešiem izsludināta konkursa (turpmāk – konkurss) uz vakanto rajona (pilsētas) tiesas un apgabaltiesas tiesneša amata vietu (turpmāk – vakantais tiesneša amats) organizēšanas un norises kārtību.
2. Konkursa organizēšanu uz vakanto tiesneša amatu nodrošina Tiesu administrācija.
3. Tiesu administrācija izsludina konkursu ne vēlāk kā mēnesi pirms vakances atklāšanās, ja informācija par vakances atklāšanos bijusi zināma iepriekš, vai trīs darba dienu laikā no dienas, kad informācija par vakanci saņemta Tiesu administrācijā. Ja Tiesu administrācija vai tiesas priekšsēdētājs, vērtējot noslodzi attiecīgajā tiesā, secina, ka vakance nav aizpildāma, Tiesu administrācija divu darba dienu laikā no informācijas saņemšanas par vakanci nosūta tieslietu ministram lūgumu vērsties Tieslietu padomē izvērtēt tiesnešu skaitu konkrētajā tiesā un nepieciešamības gadījumā to mainīt. Par nosūtīto lūgumu Tiesu administrācija informē Tieslietu padomi.

3.1 Tieslietu ministrs pēc šāda lūguma saņemšanas nekavējoties vēršas Tieslietu padomē ar priekšlikumu izvērtēt tiesnešu skaitu konkrētajā tiesā un nepieciešamības gadījumā to mainīt.

**II. Konkursa izsludināšana**

1. Tiesu administrācija elektroniski informē tiesnešus par konkursu uz vakanto tiesneša amatu.
2. Informācijā norāda vakanto tiesneša amatu, iesniedzamos dokumentus, pieteikšanās termiņu un vietu.
3. Ja konkursu organizē uz vakanto apgabaltiesas tiesneša amatu, informācijā papildus norāda likumā „Par tiesu varu” apgabaltiesas tiesneša amata kandidātam noteiktās prasības.
4. Pieteikšanās termiņš uz vakanto tiesneša amatu nav mazāks par desmit dienām no informācijas nosūtīšanas dienas.
5. Tiesnesim, kurš vēlas pretendēt uz vakanto tiesneša amatu, jāiesniedz šādi dokumenti:
   1. motivēta pieteikuma vēstule;
   2. dzīves un darba apraksts (atbilstoši Europass CV standartam).

**III. Pieteikuma izvērtēšana uz vakanto tiesneša amatu apgabaltiesā**

1. Tiesu administrācija piecu darba dienu laikā no pieteikuma uz vakanto apgabaltiesas tiesneša amatu saņemšanas dienas izvērtē tiesneša atbilstību likuma „Par tiesu varu” 53.panta prasībām, ja uz vakanto amatu ir pieteicies rajona (pilsētas) tiesas tiesnesis.
2. Ja tiesnesis neatbilst likuma „Par tiesu varu” 53.pantā noteiktajām prasībām, Tiesu administrācija trīs darba dienu laikā no pieteikuma izvērtēšanas dienas pieņem lēmumu nevirzīt tiesneša kandidatūru vakantajam apgabaltiesas tiesneša amatam un nosūta to tiesnesim.

**IV. Informācijas pieprasīšana un sagatavošana**

1. Tiesu administrācija septiņu darba dienu laikā pēc pieteikuma uz vakanto tiesneša amatu saņemšanas vai šī nolikuma 8.punktā minētā pieteikuma izvērtēšanas sagatavo uzziņu par tiesneša darbu. Tiesu administrācijas sagatavotajā uzziņā par rajona (pilsētas) tiesas tiesneša vai apgabaltiesas tiesneša darbu iekļauj informāciju par tiesneša izglītību, darba stāžu tiesneša amatā, darba noslodzi, profesionālās un akadēmiskās kvalifikācijas celšanu un citām aktivitātēm vismaz trīs gadu periodā, izņemot gadījumus, ja tiesnesis amatā nostrādājis mazāk par trim gadiem.
2. Ja tiesnesis pieteicies uz vakanto tiesneša amatu augstāka līmeņa tiesā vai likuma „Par tiesu varu” 73.1 panta pirmās daļas 2., 3., 31., 4., 5. punktā un otrās daļas 2. un 3.punktā minētajos gadījumos, Tiesu administrācija trīs darba dienu laikā pēc tiesneša pieteikuma saņemšanas vai šī nolikuma 8.punktā minētā pieteikuma izvērtēšanas nosūta pieprasījumu sniegt atsauksmi par tiesneša darbu attiecīgās tiesas priekšsēdētājam un augstāka līmeņa (instances) tiesas priekšsēdētājam.
3. Šī nolikuma 12.punktā minēto atsauksmi sagatavo un iesniedz Tiesu administrācijā divdesmit darba dienu laikā no pieprasījuma saņemšanas dienas.
4. Tiesas priekšsēdētāja atsauksmē par tiesneša darbu iekļauj informāciju par:
   1. tiesneša specializāciju un pieņemtajiem nolēmumiem;
   2. tiesneša noslodzi, darba organizāciju tiesas lietu izskatīšanas nodrošināšanai un tiesas procesa vadību;
   3. darba organizācijas noteikumu un tiesas priekšsēdētāja rīkojumu ievērošanu tiesneša darbā;
   4. dalību kvalifikācijas celšanas pasākumos un sabiedrisko darbību;
   5. tiesneša spēju efektīvi pildīt darba pienākumus, iegūt un analizēt informāciju, pieņemt lēmumus un izskaidrot savu viedokli, analizēt savu rīcību un rast kompromisu problēmsituācijās.
5. Augstāka līmeņa (instances) tiesas atsauksmē par tiesneša darbu iekļauj informāciju par:
   1. tiesneša pieņemto nolēmumu kvalitāti (sagatavoto nolēmumu struktūru, tajos ietverto juridisko argumentāciju, materiālo un procesuālo tiesību normu piemērošanu, tiesību palīgavotu izmantošanu);
   2. nolēmumu pārsūdzības rezultātiem;
   3. tiesneša spēju piemērot tiesību zināšanas praksē, spēju pieņemt lēmumus un izskaidrot savu viedokli.

**V. Dokumentu iesniegšana lēmuma pieņemšanai, ja tiesnesis pieteicies uz vakanto tiesneša amata vietu citā tāda paša līmeņa tiesā vai tiesu namā**

1. Ja tiesnesis pieteicies uz vakanto tiesneša amata vietu citā tāda paša līmeņa tiesā vai tiesu namā Tiesu administrācija nosūta Tieslietu ministrijai iesniegšanai Tieslietu padomei šādus dokumentus:
   1. tiesneša pieteikuma vēstuli;
   2. tiesneša dzīves un darba aprakstu (atbilstoši Europass CV standartam);
   3. Tiesu administrācijas uzziņu par tiesneša darbu;
   4. Tiesnešu kvalifikācijas kolēģijas pozitīvo atzinumu.
2. Ja uz vakanto tiesneša amata vietu citā tāda paša līmeņa tiesā vai tiesu namā ir pieteikušies vairāki kandidāti, Tiesnešu kvalifikācijas kolēģija pieņem motivētu lēmumu un pārcelšanai amatā virza piemērotāko kandidātu.

**VI. Dokumentu iesniegšana lēmuma pieņemšanai, ja tiesnesis pieteicies uz vakanto tiesneša amatu augstāka līmeņa tiesā, vai pirms lēmuma pieņemšanas jāveic tiesneša profesionālās darbības ārpuskārtas novērtēšana**

1. Ja tiesnesis pieteicies uz vakanto tiesneša amatu augstāka līmeņa tiesā vai likuma „Par tiesu varu” 73.1 panta pirmās daļas 2., 3., 3.1, 4., 5. punktā un otrās daļas 2. un 3.punktā minētajos gadījumos, kad jāveic tiesneša profesionālās darbības ārpuskārtas novērtēšana, Tiesu administrācija iesniedz Tiesnešu kvalifikācijas kolēģijai atzinuma sniegšanai šādus dokumentus:
   1. Tiesu administrācijas direktora iesniegumu;
   2. tiesneša pieteikuma vēstuli;
   3. tiesneša dzīves un darba aprakstu (atbilstoši Europass CV standartam);
   4. tiesas priekšsēdētāja un augstāka līmeņa (instances) tiesas sniegtās atsauksmes par tiesneša darbu, kurās ietverta attiecīgi nolikuma 14. un 15.punktā norādītā informācija;
   5. Tiesu administrācijas sagatavoto uzziņu par tiesneša darbu.
2. Tiesu administrācija nosūta Tieslietu ministrijai iesniegšanai Tieslietu padomei šādus dokumentus par tiesneša kandidātu, kurš saņēmis pozitīvu Tiesnešu kvalifikācijas kolēģijas atzinumu:
   1. tiesneša pieteikuma vēstuli;
   2. tiesneša dzīves un darba aprakstu (atbilstoši Europass CV standartam);
   3. Tiesu administrācijas uzziņu par tiesneša darbu;
   4. Tiesnešu kvalifikācijas kolēģijas atzinumu.
3. Tieslietu padome var pieprasīt Tiesu administrācijai iesniegt papildu informāciju vai dokumentus, kas nepieciešami lēmuma pieņemšanai.

**VI. Konkursa noslēgums**

1. Tieslietu padome trīs darba dienu laikā pēc lēmuma pieņemšanas elektroniski paziņo tiesnesim un Tiesu administrācijai par pieņemto lēmumu.
2. Ja šajā nolikumā noteiktajā kārtībā izsludinātā konkursa rezultātā vakantā tiesneša amata vieta netiek aizpildīta, vakances aizpildīšana notiek saskaņā ar Tieslietu padomes 2020. gada 15. aprīļa lēmumu Nr. 20 apstiprināto Rajona (pilsētas) tiesas un apgabaltiesas tiesneša amata kandidātu atlases kārtību.

VII. Nobeiguma noteikumi

1. Nolikums stājas spēkā 2020. gada 8. decembrī.
2. Ar šī nolikuma spēkā stāšanās brīdi spēku zaudē Rajona (pilsētas) tiesas un apgabaltiesas tiesneša atlases konkursa nolikums, kas apstiprināts ar Tieslietu padomes 2012. gada 10. janvāra lēmumu Nr. 3.